Victoria Velasquez (EL), 2025-03-13:
Jeg har stadig lidt et smil på læben over Konservatives spørgsmål til ministeren tidligere om forskellen på Arbejdstilsynets muskler i dag sammenlignet med for 5 år siden.
For jeg blev valgt for 5 år siden, og det har været hjerteblod for mig, at vi skulle styrke musklerne i Arbejdstilsynet.
Jeg var med til forhandlingerne helt i starten om det i forhold til forståelsespapiret og alle finanslovene, og nu har jeg også fået Enhedslisten med i arbejdsmiljøforliget.
Så tak til Konservative for at tydeliggøre den forskel, som jeg og Enhedslisten har været med til at lave som det gode hold og med gode kræfter her på Christiansborg fra andre partier også.
En anden sag, som handler mere om det lovforslag, vi behandler her, og som har været hjerteblod for mig og Enhedslisten, er at sikre mere økonomisk tryghed for små erhvervsdrivende og selvstændige.
Det var en af de første sager, jeg rejste tilbage for 5 år siden, og også her har vi set, at gode kræfter har arbejdet sammen for at styrke retten til barsel, også for små erhvervsdrivende.
Så det synes jeg er virkelig, virkelig godt og på høje tid.
For i dag er det sådan, at mange af dem, som kan se, at de kan være med til at tilføre noget værdi til vores samfund, kan være med til at løse en opgave, som i dag ikke bliver løst, ser alt for mange forhindringer og benspænd og snubletråde og derfor lader være.
Det er jo et kæmpe tab, selvfølgelig helt konkret for dem, som det handler om, ikke at kunne få brugt det potentiale, som man ved man har, men også for hele vores samfund.
Så det er helt uholdbart, at det skal være sådan et sats omkring ens økonomi, ens tryghed eller noget, hvor man er bekymret for opvæksten og vilkårene for ens børn.
Det hænger ikke så meget sammen med at skabe de bedste forudsætninger for virkelyst og entreprenørskab.
Så hvis vi skal sikre, at mennesker ikke bliver kastet ud i økonomisk usikkerhed, er det netop nogle af de her steder, vi skal kigge på.
Det handler om at have et sikkerhedsnet og også et sikkerhedsnet, som ikke kun er klassisk i forhold til lønmodtagere og lønarbejdere, som vi kender det, men også i forhold til små erhvervsdrivende.
Det betyder nemlig, at man ikke skal være bange for, om man kan finde fodfæste, og det er netop noget af det, vi har kæmpet for i årevis: et arbejdsmarked, hvor mennesker har tryghed, også hvis de arbejder på en anden måde end i det klassiske lønarbejde.
Det her med, at man skal lukke sin virksomhed helt ned og risikere, at den går nedenom og hjem, er jo simpelt hen torskedumt.
Derfor synes jeg, det er rigtig godt, at lovforslaget lægger op til, at man kan arbejde de her 3½ time om ugen, uden at man mister retten til barselsdagpengene.
Det er jo både et lille vigtigt skridt for de enkelte, som det handler om, men også for vores samfund i sin helhed.
Lad os være ærlige: Det her handler om vores samfund.
Det er også et ligestillingsspørgsmål, for vi ved fra undersøgelser, at noget af det her har været afgørende for, at kvinder simpelt hen ikke har kastet sig ud i at være med til at løse det, de har kunnet se der er brug for i vores samfund – til stort tab for dem, men også for os alle sammen.
Så det her med at kunne tænke arbejdsform og fleksibilitet på ny måde skal jo gælde, samtidig med at man ikke er tvunget til at tabe det hele på gulvet, fordi man vælger at få børn.
Så det er en klar forbedring, som vi selvfølgelig støtter.
Men vi er ikke i mål endnu.
Der vil jeg gerne erklære mig enig med bl.a. FH og Danske A-kasser i deres påpegning af nogle af de klare mangler.
Det er en meget vigtig kritik.
Det er bl.a. i forhold til optjening af dagpenge.
Ved en kombination af lønarbejdere og selvstændig virksomhed er der ikke den samme rettighed, og det synes jeg ikke giver nogen mening.
Det er også en af de problemstillinger – og nu er der nogle af ordførerne her, som jeg har brugt rigtig mange timer med under coronaforhandlinger og andet – hvor vi simpelt hen mangler at hjælpe de små erhvervsdrivende i vores samfund og sikre en økonomisk tryghed der, og det skal vi have rettet op på.
Også her vil jeg gerne takke Konservative for et rigtig godt samarbejde, og jeg håber også, at vi kan fortsætte med at lægge pres der.
Så det her forslag går i den rigtige retning, men vi mangler meget mere, og det vil vi kæmpe videre for.
For tryghed og frihed hænger sammen, også for dem, der vælger at skabe deres egen arbejdsplads.
Tak for ordet.